**Insomnii estivale**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E miezul nopții și afară plouă,

Nu văd nici luna, nici o stea pe boltă,

Mă răsucesc în pat până la două,

Din când în când mai fac câte o voltă

Cu pernă-n brațe și cu fruntea udă,

Îmi curg pe buze stropi aprinși de rouă,

Când simt în așternut tulpina crudă

Și-o strâng la piept cu mâinele-amândouă.

Ești lângă mine ori visez vestale

De mă scufund în lava pasiunii?

Mă-ndemni s-alerg prin fantezii letale

Și simt prin sânge cum aleargă hunii.

- De la un timp îmi ține companie

O amintire palidă și dulce,

Luceafărul bolnav de insomnie

În așternutul meu ar vrea să-și culce

Lumina ca pe-un semn de întrebare,

„Ți-e dor de el? ”, șoptește, parcă știe

Că nopțile-s lipsite de culoare

Când tu lipsești și nicio poezie

Nu-mi ține cald și nu-mi împodobește

Trupul plăpând cu floarea pasiunii,

Cum gura ta flămândă mă citește

Ca pe-un verset de foc al rugăciunii.

Ioan Grigoraș Liliana Trif